CELEX: 32019D1351
Language: da
Date: 2019-08-19 00:00:00
Title: Kommissionens gennemførelsesafgørelse (EU) 2019/1351 af 19. august 2019 om særlige betingelser for import til og transit gennem Unionen af kødprodukter og behandlede maver, blærer og tarme fra svin med oprindelse i Republikken Serbien efter forekomsten af afrikansk svinepest i dette land og om ændring af gennemførelsesafgørelse 2013/426/EU (meddelt under nummer C(2019) 6174) (EØS-relevant tekst.)

20.8.2019   
               
               
                  DA
               
               
                  Den Europæiske Unions Tidende
               
               
                  LI 216/1
               
            
         KOMMISSIONENS GENNEMFØRELSESAFGØRELSE (EU) 2019/1351
         af 19. august 2019
         om særlige betingelser for import til og transit gennem Unionen af kødprodukter og behandlede maver, blærer og tarme fra svin med oprindelse i Republikken Serbien efter forekomsten af afrikansk svinepest i dette land og om ændring af gennemførelsesafgørelse 2013/426/EU
         
            
               (meddelt under nummer C(2019) 6174)
            
         
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Rådets direktiv 97/78/EF af 18. december 1997 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet (1), særlig artikel 22, stk. 1 og 6, og
         ud fra følgende betragtninger:
         
                     (1)
                  
                  
                     Afrikansk svinepest er en meget smitsom og dødelig infektion, der rammer tamsvin og vildsvin, og som kan sprede sig meget hurtigt, navnlig gennem produkter fremstillet af inficerede dyr og forurenede livløse objekter. I tilfælde af et udbrud af afrikansk svinepest i et tredjeland er der risiko for, at sygdomsagensen kan blive indslæbt til Unionen gennem import af levende svin eller produkter heraf.
                  
               
                     (2)
                  
                  
                     Serbien underrettede den 13. august 2019 Kommissionen om, at et udbrud af afrikansk svinepest var blevet bekræftet i Rabrovac (landsbyen Sume), Velika Krsna og Kusadak.
                  
               
                     (3)
                  
                  
                     I henhold til Kommissionens forordning (EU) nr. 206/2010 (2) har Serbien ikke tilladelse til at eksportere levende svin og fersk svinekød til Unionen. I henhold til Kommissionens beslutning 2007/777/EF (3) skal medlemsstaterne dog tillade import til eller transit gennem Unionen af kødprodukter, behandlede maver, blærer og tarme af tamsvin og opdrættede svin og vildsvin. Disse produkter fra svin kan importeres fra Serbien til Unionen på betingelse af, at de er blevet underkastet den særlige behandling »D«, jf. nævnte beslutnings artikel 3 og del 2 i bilag II til beslutningen.
                  
               
                     (4)
                  
                  
                     Effektiviteten af de forskellige behandlinger mod afrikansk svinepest er fastsat i bilag III til Rådets direktiv 2002/99/EF (4). Varmebehandling ved en minimumstemperatur på 70 °C, der skal opnås overalt i kødet, som krævet i henhold til den særlige behandling »D«, der er beskrevet i del 4 i bilag II til beslutning 2007/777/EF, og som kræver, at der skal opnås mindst 70 °C overalt i kødet og/eller maverne, blærerne og tarmene under kødprodukters og behandlede mavers, blærers og tarmes forarbejdning, eller for rå skinkes vedkommende en behandling bestående af naturlig gæring og modning i mindst ni måneder, således at der opnås en Aw-værdi på højst 0,93 og en pH-værdi på højst 6,0, anses ikke for at være effektiv til at fjerne den risiko, der er forbundet med afrikansk svinepest i kødprodukter og behandlede maver, blærer og tarme.
                  
               
                     (5)
                  
                  
                     For at forebygge risikoen for indslæbning af afrikansk svinepest gennem import af kødprodukter og behandlede maver, blærer og tarme fra svin med oprindelse i Serbien er det nødvendigt at sikre, at disse produkter har gennemgået en effektiv behandling for at inaktivere den virus, der forårsager denne infektion.
                  
               
                     (6)
                  
                  
                     Import til Unionen af kødprodukter og behandlede maver, blærer og tarme, der består af eller indeholder svinekød eller vildsvinekød med oprindelse i Serbien, bør derfor kun tillades, forudsat at disse kødprodukter og behandlede maver, blærer og tarme er blevet underkastet mindst den særlige behandling »C«, der er beskrevet i del 4 i bilag II til beslutning 2007/777/EF, og som kræver, at der skal opnås mindst 80 °C overalt i kødet og/eller maverne, blærerne og tarmene under kødprodukters og behandlede mavers, blærers og tarmes forarbejdning. Alternativt kan den mere intensive særlige behandling »B«, der er beskrevet i nævnte del 4, anvendes, hvilket kræver behandling i en hermetisk lukket beholder til en F0-værdi på 3 eller derover.
                  
               
                     (7)
                  
                  
                     I henhold til Kommissionens gennemførelsesafgørelse 2013/426/EU (5) skal alle køretøjer, som har transporteret levende dyr til eller i et tredjeland eller en del heraf, der er berørt af afrikansk svinepest, og som er opført i bilag I til nævnte gennemførelsesafgørelse, rengøres og desinficeres på en passende måde efter den sidste aflæsning, og en sådan rengøring og desinfektion skal dokumenteres korrekt ved indførsel til Unionen.
                  
               
                     (8)
                  
                  
                     På grund af forekomsten af afrikansk svinepest i Serbien er det nødvendigt at tilføje dette land til listen over tredjelande eller regioner heri i bilag I til gennemførelsesafgørelse 2013/426/EU.
                  
               
                     (9)
                  
                  
                     Gennemførelsesafgørelse 2013/426/EU anvendes indtil den 31. december 2019. På grund af den ugunstige situation med hensyn til afrikansk svinepest i de lande, der er opført på listen i nævnte afgørelse, og under hensyntagen til afrikansk svinepests epidemiologi og de foranstaltninger, der finder anvendelse i Unionen for så vidt angår denne sygdom, er det imidlertid nødvendigt at forlænge dens anvendelsesperiode indtil den 31. december 2021. Gennemførelsesafgørelse 2013/426/EU bør derfor ændres.
                  
               
                     (10)
                  
                  
                     Foranstaltningerne i denne afgørelse er i overensstemmelse med udtalelse fra Den Stående Komité for Planter, Dyr, Fødevarer og Foder —
                  
               VEDTAGET DENNE AFGØRELSE:
         
            Artikel 1
            Medlemsstaterne tillader import til eller transit gennem Unionen af kødprodukter og behandlede maver, blærer og tarme af tamsvin, opdrættet klovbærende vildt (svin) eller vildsvin med oprindelse i Republikken Serbien på betingelse af, at
            
                        a)
                     
                     
                        disse produkter er blevet underkastet den særlige behandling »C« eller »B« som defineret i del 4 i bilag II til beslutning 2007/777/EF, og
                     
                  
                        b)
                     
                     
                        medlemsstaterne sikrer, at kun sendinger af disse produkter, der opfylder kravene i de standardfolke- og dyresundhedscertifikater:
                        
                                    i)
                                 
                                 
                                    der er fastsat i bilag III til beslutning 2007/777/EF, importeres til Unionen
                                 
                              
                                    ii)
                                 
                                 
                                    der er fastsat i bilag IV til nævnte beslutning, føres ind i Unionen og er bestemt til et tredjeland enten ved øjeblikkelig transit eller efter oplagring i henhold til artikel 12, stk. 4, eller artikel 13 i Rådets direktiv 97/78/EF (6), og som ikke er bestemt til import til Unionen, og
                                 
                              
                  
                        c)
                     
                     
                        det relevante certifikat ledsager disse sendinger og attesterer overholdelse af den krævede særlige behandling, jf. litra a), er behørigt udfyldt og underskrevet af embedsdyrlægen i afsendelsestredjelandet.
                     
                  
         
            Artikel 2
            I gennemførelsesafgørelse 2013/426/EU foretages følgende ændringer:
            
                        1)
                     
                     
                        Artikel 4a affattes således:
                        
                           »Artikel 4a
                           Denne afgørelse anvendes indtil den 31. december 2021.«
                        
                     
                  
                        2)
                     
                     
                        I bilag I indsættes »Serbien« efter »Rusland«.
                     
                  
         
            Artikel 3
            Denne afgørelse anvendes indtil den 31. december 2021.
         
         
            Artikel 4
            Denne afgørelse er rettet til medlemsstaterne.
         
         
            Udfærdiget i Bruxelles, den 19. august 2019.
            
               
                  På Kommissionens vegne
               
               Vytenis ANDRIUKAITIS
               
                  Medlem af Kommissionen
               
            
         
         
            (1)  EFT L 24 af 30.1.1998, s. 9.
         
            (2)  Kommissionens forordning (EU) nr. 206/2010 af 12. marts 2010 om fastlæggelse af lister over tredjelande, tredjelandsområder og dele heraf, som er godkendt med hensyn til indførsel af visse dyr og fersk kød til EU, og krav vedrørende udstedelse af veterinærcertifikater (EUT L 73 af 20.3.2010, s. 1).
         
            (3)  Kommissionens beslutning 2007/777/EF af 29. november 2007 om dyre- og folkesundhedsbetingelser og standardcertifikater for import fra tredjelande af visse kødprodukter og behandlede maver, blærer og tarme til konsum og om ophævelse af beslutning 2005/432/EF (EUT L 312 af 30.11.2007, s. 49).
         
            (4)  Rådets direktiv 2002/99/EF af 16. december 2002 om dyresundhedsbestemmelser for produktion, tilvirkning, distribution og indførsel af animalske produkter til konsum (EFT L 18 af 23.1.2003, s. 11).
         
            (5)  Kommissionens gennemførelsesafgørelse 2013/426/EU af 5. august 2013 om forholdsregler mod indslæbning af afrikansk svinepest-virus til Unionen fra visse tredjelande eller dele af tredjelande, hvor det er bekræftet, at sygdommen forekommer, og om ophævelse af afgørelse 2011/78/EU (EUT L 211 af 7.8.2013, s. 5).
         
            (6)  Rådets direktiv 97/78/EF af 18. december 1997 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet (EFT L 24 af 30.1.1998, s. 9).